黄庭坚
东坡先生真赞三首
子瞻堂堂，出於峨眉，司马班扬。
金马石渠，阅士如墙。
上前论事，释之冯唐。
言语以为阶，而投诸云梦之黄。
东坡之酒，赤壁之笛，嬉笑怒骂，皆成文章。
解羁而归，紫微玉堂。
子瞻之德，未变於初尔，而名之曰元佑之党，放之珠厓儋耳。
方其金马石渠，不自知其东坡赤壁也。
及其东坡赤壁，不自意其紫微玉堂也。
及其紫微玉堂，不自知其珠厓儋耳也。
九州四海，知有东坡。
东坡归矣，民笑且歌。
一日不朝，其间容戈。
至其一丘一壑，则无如此道人何。